R E P U B L I K A S R B I J A

NARODNA SKUPŠTINA

01 Broj 06-2/49-24

10. maj 2024. godine

B e o g r a d

**Z A P I S N I K**

**DRUGE SEDNICE PRVOG REDOVNOG ZASEDANjA**

**NARODNE SKUPŠTINE REPUBLIKE SRBIJE U 2024. GODINI,**

**ODRŽANE 10. MAJA 2024. GODINE**

Sednica je počela u 14 časova i 10 minuta.

Sednici je predsedavala Ana Brnabić, predsednik Narodne skupštine Republike Srbije.

Predsednik je, na osnovu službene evidencije o prisutnosti narodnih poslanika, konstatovala da sednici prisustvuje 116 narodnih poslanika, a primenom elektronskog sistema za glasanje utvrđeno je da je u sali prisutno 186 narodnih poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika Narodne skupštine.

Predsednik je obavestila da su sprečeni da sednici prisustvuju narodni poslanici Vladimir Pajić i Slobodan Petrović.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Andrijana Aleksandrov, Ivan Antić, dr Živan Bajić, Radomir Bojović, Miloš Gnjidić, Tijana Davidovac, prof. dr Zoran Dragišić, Dragan Đilas, Ana Ivanović,Jadranka Jovanović, dr Miloš Jovanović, dr Bogdana Koljević Grifit,Ana Krstić,Selma Kučević,Siniša Ljepojević, Dragan D. Marković, mr Svetlana Milijić, Vojislav Mihailović, Branimir Nestorović, Dragan Nikolić, Jelena Pavlović, prof. dr Balint Pastor, Slavica Radovanović, Nikola Radosavljević, Željko Rebrača, Marijan Rističević, Nenad Ristović, Života Starčević, Natalija Stojmenović, Jožef Tobiaš, mr Nenad Tomašević, Jelena Bogdanović i Mladen Grujić.

Predsednik je, saglasno članu 86. stav 2. i članu 87. stav 2. Poslovnika Narodne skupštine, obavestila da je sednica sazvana u roku kraćem od roka utvrđenog u članu 86. stav 1. Poslovnika Narodne skupštine i, izuzetno za petak, dakle mimo dana utvrđenih u članu 87. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz predloženog dnevnog reda.

Zatim je Narodna skupština prešla na utvrđivanje dnevnog reda sednice.

Izjašnjavajući se o predlozima za stavljanje na dnevni red akata po hitnom postupku, Narodna skupština je prihvatila: predlog Poslaničke grupe Dragan Marković Palma – Jedinstvena Srbija da se, **po hitnom postupku**, stavi na dnevni red Predlog odluke o izmeni Odluke o izboru članova i zamenika članova odbora Narodne skupštine Republike Srbije, koji je podnela Narodnoj skupštini 24. aprila 2024. godine (od 195 prisutnih narodnih poslanika, 160 je glasalo za, a 35 nije glasalo), predlog Poslaničke grupeALEKSANDAR VUČIĆ – Srbija ne sme da stane da se, **po hitnom postupku**, stavi na dnevni redPredlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Narodnoj skupštini 8. maja 2024. godine (od 195 prisutnih narodnih poslanika, 160 je glasalo za, jedan se uzdržao, a 34 nisu glasala), predlog predsednika Narodne skupštine da se, **po hitnom postupku**, stavi na dnevni redPredlog odluke o izmenama Odluke o sastavu Parlamentarnog odbora za stabilizaciju i pridruživanje, koji je podnela Narodnoj skupštini 8. maja 2024. godine (od 195 prisutnih narodnih poslanika, 149 je glasalo za, a 46 nije glasalo), predlog predsednika Narodne skupštine da se, **po hitnom postupku**, stavi na dnevni redPredlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama,koji je podnela Narodnoj skupštini 8. maja 2024. godine (od 196 prisutnih narodnih poslanika, 148 je glasalo za, jedan se uzdržao, a 47 nije glasalo) i predlog 37 narodnih poslanika u Narodnoj skupštini Republike Srbije da se, **po hitnom postupku**, stavi na dnevni red Predlog zakona o dopunama Zakona o jedinstvenom biračkom spisku, koji su podneli Narodnoj skupštini 9. maja 2024. godine (od 196 prisutnih narodnih poslanika, 166 je glasalo za, četiri protiv, a 26 nije glasalo).

Izjašnjavajući se o predlozima za stavljanje na dnevni red akata po hitnom postupku, Narodna skupština nije prihvatila predlog Odbora za administrativno -budžetska i mandatno-imunitetska pitanja Narodne skupštine da se, **po hitnom postupku**, stavi na dnevni red **Predlog odluke o izmenama Odluke o organizaciji i radu Službe Narodne skupštine,** koji je podneo Narodnoj skupštini 9. maja 2024. godine (od 196 prisutnih narodnih poslanika, 16 je glasalo za, dva su se uzdržala, a 178 nije glasalo) i predlog Poslaničke grupe Narodni pokret Srbije – Novo lice Srbije da se, **po hitnom postupku**, stavi na dnevni red Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Narodnoj skupštini 9. maja 2024. godine (od 196 prisutnih narodnih poslanika, 32 su glasala za, a 164 nisu glasala).

Narodna skupština je, većinom glasova (od 198 prisutnih narodnih poslanika, 161 je glasao za, a 37 nije glasalo), prihvatila predlog narodnog poslanika Ane Brnabić da se obavi

**zajednički načelni i jedinstveni pretres o:**

**-** **Predlogu zakona o dopunama Zakona o jedinstvenom biračkom spisku**, koji je podnelo 37 narodnih poslanika u Narodnoj skupštini Republike Srbije (broj 013-1242/24 od 9. maja 2024. godine)

**- Predlogu odluke o izmeni Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa Dragan Marković Palma - Jedinstvena Srbija (broj 02-824/24-6 od 24. aprila 2024. godine)

**- Predlogu odluke o izmenama Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa ALEKSANDAR VUČIĆ – Srbija ne sme da stane (broj 02-824/24-8 od 8. maja 2024. godine)

**- Predlogu odluke o izmenama Odluke o sastavu Parlamentarnog odbora za stabilizaciju i pridruživanje**, koji je podnela predsednik Narodne skupštine (broj 02-821/24-1 od 8. maja 2024. godine) i

**-** **Predlogu odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama**, koji je podnela predsednik Narodne skupštine (broj 02-822/24-1 od 8. maja 2024. godine)

Narodna skupština je, većinom glasova (od 198 prisutnih narodnih poslanika, 165 je glasalo za, a 33 nisu glasala), prihvatila predlog narodnog poslanika Ane Brnabić da se pretres u pojedinostima o predlogu zakona iz tačke 1. predloženog dnevnog reda, obavi odmah po završetku načelnog pretresa tog Predloga zakona.

Narodna skupština je, većinom glasova (od 199 prisutnih narodnih poslanika, 164 su glasala za, a 35 nije glasalo), utvrdila dnevni red Druge sednice Prvog redovnog zasedanja Narodne skupštine Republike Srbije u 2024. godini, u celini.

**Tako utvrđeni dnevni red je sledeći:**

1. **Predlog zakona o dopunama Zakona o jedinstvenom biračkom spisku**, koji je podnelo 37 narodnih poslanika u Narodnoj skupštini Republike Srbije (broj 013-1242/24 od 9. maja 2024. godine)
2. **Predlog odluke o izmeni Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa Dragan Marković Palma - Jedinstvena Srbija (broj 02-824/24-6 od 24. aprila 2024. godine)
3. **Predlog odluke o izmenama Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa ALEKSANDAR VUČIĆ – Srbija ne sme da stane (broj 02-824/24-8 od 8. maja 2024. godine)
4. **Predlog odluke o izmenama Odluke o sastavu Parlamentarnog odbora za stabilizaciju i pridruživanje**, koji je podnela predsednik Narodne skupštine (broj 02-821/24-1 od 8. maja 2024. godine)
5. **Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama**, koji je podnela predsednik Narodne skupštine (broj 02-822/24-1 od 8. maja 2024. godine)

\*

\* \*

Narodna skupština je, saglasno čl. 132. i 133. Zakona o izboru narodnih poslanika, na predlog Odbora za administrativno-budžetska i mandatno-imunitetska pitanja, konstatovala da je prestao mandat, pre isteka vremena na koje je izabrana, narodnom poslaniku Sandri Božić, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini.

\* \*

\*

Zatim je narodni poslanik prof. dr Aleksandra Pavlović Marković, kojoj je na Prvoj posebnoj sednici Narodne skupštine Republike Srbije u Četrnaestom sazivu konstatovano potvrđivanje mandata narodnog poslanika položila zakletvu pred Narodnom skupštinom.

\* \*

\*

Zatim je Narodna skupština prešla na rad po utvrđenom dnevnom redu, odnosno na **zajednički načelni i jedinstveni pretres o predlozima akata iz tačaka od 1. do 5. dnevnog reda.**

Predsednik je, saglasno čl. 157. stav 1. i 192. stav 3, a shodno članu 157. stav 2. Poslovnika Narodne skupštine, otvorila zajednički načelni i jedinstveni pretres o:

**-** **Predlogu zakona o dopunama Zakona o jedinstvenom biračkom spisku**, koji je podnelo 37 narodnih poslanika u Narodnoj skupštini Republike Srbije,

**- Predlogu odluke o izmeni Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa Dragan Marković Palma - Jedinstvena Srbija,

**- Predlogu odluke o izmenama Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa ALEKSANDAR VUČIĆ – Srbija ne sme da stane,

**- Predlogu odluke o izmenama Odluke o sastavu Parlamentarnog odbora za stabilizaciju i pridruživanje**, koji je podnela predsednik Narodne skupštine i

**-** **Predlogu odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama**, koji je podnela predsednik Narodne skupštine.

U zajedničkom načelnom i jedinstvenom pretresu o predlozima akata učestvovali su narodni poslanici: dr Zoran Lutovac, predstavnik predlagača (povodom 1. tačke dnevnog reda), Radomir Lazović, predsednik Poslaničke grupe ZELENO - LEVI FRONT – NE DAVIMO BEOGRAD, Danijela Nestorović, zamenik predsednika Poslaničke grupe Ekološki ustanak, Branko Pavlović, predsednik Poslaničke grupe Mi – glas iz naroda (posle čijeg izlaganja je predsednik, saglasno članu 27. i članu 87. st. 2. i 3. Poslovnika, produžila rad sednice Narodne skupštine i posle 18,00 časova), Branimir Jovanović, predsednik Poslaničke grupe Socijaldemokratska partija Srbije, dr Tijana Perić Diligenski, predstavnik Poslaničke grupe SRBIJA CENTAR – SRCE (kojoj je predsednik izrekla meru opomene), Risto Kostov, predstavnik Poslaničke grupe PUPS – Solidarnost i pravda, Predrag Marsenić, predstavnik Poslaničke grupe NOVI DSS – POKS (NADA) (nakon čega je na povredu člana 107. Poslovnika ukazao narodni poslanik Dušan Radosavljević, a predsednik je dala objašnjenje), dr Ana Jakovljević, predstavnik Poslaničke grupe Narodni pokret Srbije – Novo lice Srbije, Marinika Tepić, predsednik Poslaničke grupe Stranka slobode i pravde, Đorđe Komlenski, predsednik Poslaničke grupe PS – NSS – USS – RS (posle čega su se za reč, po Poslovniku, javili narodni poslanici Aleksandar Jovanović – ukazao na povredu člana 106. Poslovnika, a predsednik je dala objašnjenje i Radomir Lazović – ukazao na povredu člana 108. Poslovnika, a predsednik je dala objašnjenje), Marija Jevđić, predstavnik Poslaničke grupe Dragan Marković Palma – Jedinstvena Srbija, Snežana Paunović, predsednik Poslaničke grupe IVICA DAČIĆ – Socijalistička partija Srbije (SPS), Milenko Jovanov, predsednik Poslaničke grupe ALEKSANDAR VUČIĆ – Srbija ne sme da stane, Ahmedin Škrijelj, Stefan Janjić, Dejan Šulkić, Borko Stefanović, dr Tatjana Marković Topalović, Tatjana Pašić, Branko Miljuš, Slađana Radisavljević, Mila Popović, Aleksandar Jovanović, predsednik Poslaničke grupe Ekološki ustanak, Radomir Lazović, predsednik Poslaničke grupe ZELENO - LEVI FRONT – NE DAVIMO BEOGRAD, kao i predstavnik predlagača dr Zoran Lutovac.

Nakon toga, predsednik je zaključila zajednički načelni i jedinstveni pretres o predlozima akata iz tačaka od 1. do 5. dnevnog reda.

Zatim je Narodna skupština prešla na pretres u pojedinostima o **1. tački dnevnog reda – PREDLOGU ZAKONA O DOPUNAMA ZAKONA O JEDINSTVENOM BIRAČKOM SPISKU.**

Predsednik Narodne skupštine je, saglasno članu 157. stav 7. Poslovnika, otvorila pretres Predloga zakona u pojedinostima.

U pretresu o Amandmanu na član 1. koji su zajedno podneli narodni poslanici mr Zdravko Ponoš, Stefan Janjić, dr Tijana Perić Diligenski, prof. dr Dragan Delić, prof. dr Slobodan Cvejić, dr Tatjana Marković - Topalović, Slobodan Ilić, Slobodan Petrović i Verica Milanović, učestvovala je narodni poslanik Verica Milanović.

U pretresu o Amandmanu na član 2. koji su zajedno podneli narodni poslanici mr Zdravko Ponoš, Stefan Janjić, dr Tijana Perić Diligenski, prof. dr Dragan Delić, prof. dr Slobodan Cvejić, dr Tatjana Marković - Topalović, Slobodan Ilić, Slobodan Petrović i Verica Milanović, učestvovali su narodni poslanici Verica Milanović, Jelena Milošević (narodni poslanik Radomir Lazović je ukazao na povredu člana 100. Poslovnika) i Borko Stefanović.

Zatim je predsednik zaključila pretres Predloga zakona u pojedinostima i obavestila narodne poslanike da će Narodna skupština u Danu za glasanje odlučivati o Predlogu zakona.

Predsednik je, saglasno članu 87. stav 5. Poslovnika Narodne skupštine, odredila petak, 10. maj 2024. godine, sa početkom u 18 časova i 30 minuta, kao Dan za glasanje o tačkama dnevnog reda Druge sednice Prvog redovnog zasedanja Narodne skupštine Republike Srbije u 2024. godini.

Posle pauze, sednica je nastavljena u 18 časova i 35 minuta.

Primenom elektronskog sistema za glasanje utvrđeno je da je u sali prisutno 156 narodnih poslanika, odnosno da je prisutna većina od ukupnog broja narodnih poslanika i da postoje uslovi za odlučivanje, u smislu člana 88. stav 5. Poslovnika Narodne skupštine.

Zatim je Narodna skupština prešla na odlučivanje o **1. tački dnevnog reda - PREDLOGU ZAKONA O DOPUNAMA ZAKONA O JEDINSTVENOM BIRAČKOM SPISKU.**

Narodna skupština je, većinom glasova (od 162 prisutna narodna poslanika, 153 su glasala za, četiri protiv, a pet nije glasalo), prihvatila Predlog zakona, u načelu.

Narodna skupština nije prihvatila amandmane narodnih poslanika: mr Zdravka Ponoša, Stefana Janjića, dr Tijane Perić Diligenski, prof. dr Dragana Delića, prof. dr Slobodana Cvejića, dr Tatjane Marković - Topalović, Slobodana Ilića, Slobodana Petrovića i Verice Milanović na član 1. (od 162 prisutna narodna poslanika, 32 su glasala za, a 130 nije glasalo) i na član 2. (od 161 prisutnog narodnog poslanika, jedan je glasao za, a 160 nije glasalo) i Marinike Tepić, Dragana Đilasa, Gorana Petrovića, Peđe Mitrovića, Borka Stefanovića, Jelene Milošević, Irene Živković, Jelene Spirić, Željka Veselinovića, Sonje Pernat, Dušana Nikezića, Dalibora Jekića, Branka Miljuša, Mile Popović, Tatjane Pašić i Đorđa Đorđića na član 2. (od 161 prisutnog narodnog poslanika, jedan je glasao protiv, a 160 nije glasalo) i na član 3. (od 161 prisutnog narodnog poslanika, dva su se uzdržala, a 159 nije glasalo).

Narodna skupština je posebno odlučila da postoji opšti interes za povratno dejstvo odredbe člana 2. Predloga zakona (od 161 prisutnog narodnog poslanika, 153 su glasala za, a osam nije glasalo).

Narodna skupština je posebno odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja (od 161 prisutnog narodnog poslanika, 154 su glasala za, a sedam nije glasalo).

Narodna skupština je, većinom glasova (od 161 prisutnog narodnog poslanika, 153 su glasala za, a osam protiv), usvojila Predlog zakona o dopunama Zakona o jedinstvenom biračkom spisku, u celini.

**2. tačka dnevnog reda - PREDLOG ODLUKE O IZMENI ODLUKE O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE**

Narodna skupština je većinom glasova svih narodnih poslanika (od 161 prisutnog narodnog poslanika, 131 je glasao za, četiri protiv, dva su se uzdržala, a 24 nisu glasala), usvojila Predlog odluke o izmeni Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa Dragan Marković Palma - Jedinstvena Srbija, u celini.

**3. tačka dnevnog reda - PREDLOG ODLUKE O IZMENAMA ODLUKE O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE**

Narodna skupština je većinom glasova svih narodnih poslanika (od 159 prisutnih narodnih poslanika, 133 su glasala za, a 26 nije glasalo), usvojila Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa ALEKSANDAR VUČIĆ – Srbija ne sme da stane, u celini.

**4. tačka dnevnog reda - PREDLOG ODLUKE O IZMENAMA ODLUKE O SASTAVU PARLAMENTARNOG ODBORA ZA STABILIZACIJU I PRIDRUŽIVANjE**

Narodna skupština je većinom glasova svih narodnih poslanika (od 159 prisutnih narodnih poslanika, 134 su glasala za, a 25 nije glasalo), usvojila Predlog odluke o izmenama Odluke o sastavu Parlamentarnog odbora za stabilizaciju i pridruživanje, u celini.

**5. tačka dnevnog reda - PREDLOG ODLUKE O IZMENAMA ODLUKE O SASTAVU STALNIH DELEGACIJA NARODNE SKUPŠTINE REPUBLIKE SRBIJE U MEĐUNARODNIM PARLAMENTARNIM INSTITUCIJAMA**

Narodna skupština je većinom glasova svih narodnih poslanika (od 159 prisutnih narodnih poslanika, 134 su glasala za, a 25 nije glasalo), usvojila Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama, u celini.

Pošto je Narodna skupština obavila razmatranje svih tačaka dnevnog reda ove sednice i odlučivanje o njima, predsednik Narodne skupštine je, saglasno članu 102. Poslovnika, zaključila Drugu sednicu Prvog redovnog zasedanja Narodne skupštine Republike Srbije u 2024. godini.

Sednica je zaključena u 18 časova i 50 minuta.

|  |  |  |
| --- | --- | --- |
| GENERALNI SEKRETAR  Srđan Smiljanić |  | PREDSEDNIK  Ana Brnabić |